Kleinert, Dana, poslankyňa NR SR (2024-05-10):
Ďakujem, tak máme tu aj pani ministerku. Vážený pán predseda, vážená pani ministerka, vážené poslankyne, poslanci. Pani ministerka, ja verím, že teraz tu v pléne takto napriamo budete aktívne počúvať, trošku zle sa mi za vami otáča, a teda verím, že nebudete ostentatívne a hlavne nekultúrne pozerať do mobilu, prípadne byť na Telegrame, alebo sa s niekým rozprávať, však uvidíme. A ja sa vám dovolím prihovárať v priamej reči, keďže sa teda rozprávame priamo o vašej práci, keďže ste za pol roka teda ani vo výbore pre kultúru a médiá, ani tu v pléne, iba dnes, a ani s odbornou obcou nekomunikovali napriamo vlastnými slovami, no a my sme teda nemali možnosť sa s vami rozprávať, tak ja teda ako budem vás teda napriamo oslovovať. Stala sa vám totiž taká vec, že vďaka liberálnej demokracii ste sa stali ministerkou kultúry. Na potvrdenie toho, či ste však schopná dobre vykonávať túto funkciu, kde máte zastupovať všetkých ľudí z tohto segmentu, kde máte riadiť veľkú inštitúciu s vplyvom na podstatu našej krajiny, na to nestačí fakt, že vám ráno šofér otvorí dvere na aute a povie: „Dobré ráno, pani ministerka.“ To je trošku málo. To z vás ministerku robí iba čiste formálne, nie však naozaj. Svedčí o tom každý krok, ktorý vo funkcii robíte, a svedčí o tom aj to, čo vo funkcii nerobíte a čo by ste robiť mali. Preto treba jasne povedať, že nie je správne a, diplomaticky povedané, nie je v prospech Slovenska a jeho obyvateľstva, aby Martina Šimkovičová viedla ministerstvo kultúry. Z ministerstva kultúry robíte vy, pán Machala a ďalší vami nominovaní ministerstvo propagandy. Ťaháte našu krajinu do pasce podpriemernosti, do izolácie, ideme smerom naspäť do minulých storočí a do regresu a nie je v tom nič národné a je to presne, presne takto. Naozaj neviem, či to teda robíte zámerne, alebo teda len vám vyhovuje pohodlný život a nevidíte o pár krokov ďalej, a to je to, že Slovensko reálne poškodzujete. A toto sú vážne veci, ktoré vidíme nielen tu my v opozícii, ale vidí to aj odborná obec a ja skúsim pár argumentov zhrnúť. Pani Šimkovičová, vy nerozumiete kultúre. Neriešite zásadné výzvy rezortu kultúry, nespolupracujete s kultúrnou obcou a na ministerstve si presadzujete iba vlastné mocenské záujmy. Nepočuli sme od vás nič, čo by sa trochu dalo porovnať s víziou, plánom či stratégiou okrem reči pána Tarabu, ako ste, citujem, dostali za úlohu preťať a neviem už, čo tam bolo, či zdroje, alebo čo, tým, čím je pán Taraba posadnutý. Pani Šimkovičová, vy podnecujete nenávisť a šírite dezinformácie a potom sa čudujete, že nenávisť, ktorú šírite dlhé roky, potom nejakým spôsobom aj žnete. Otvorene spolupracujete s nedemokratickými režimami, ponižujete a napádate ľudí z LBGTI+ komunity a zabraňujete boju proti dezinformáciám. Vy totižto presne takéto médiá potrebujete, vy ste nevyrástli do povedomia verejnosti na poctivej argumentačnej či inej práci, ale na hoaxoch a neustálej nenávisti. A potom kričíte, že ste obeťou, ale tu by ste mali brzdiť, pretože, bohužiaľ, ste tejto nenávisti spolutvorkyňou. Pani Šimkovičová, vy sa bezprecedentne a neospravedlniteľne vyhrážate tým, ktorí s vami nesúhlasia. Na ministerský koberček si pravidelne predvolávate ľudí, ktorí sú vám nepohodlní, zastrašujete hercov, umelcov aj protestujúcich. Ale ono už len to, že to robíte, ukazuje, že netušíte, čo umenie je, že sa vám páči iba to, čo ste schopná vnímať vy a že pomáha len vám. To, čo robíte ale s týmto koberčekovaním, je úplne poburujúce. Bienále, prečo ste v tých Benátkach neboli? Ja som tam bola a môžem vám povedať, že je to skvelá výstava a skvele reprezentuje Slovenskú republiku. Bola som aj na predstavení v Národnom divadle, kde herci reflektujú to, akí sme my Slováci, je to skvelé predstavenie a zišlo by sa vám. Možno by vám potom nenapadla taká absurdnosť z pozície moci, ako si predvolávať slobodných umelcov. Pani Šimkovičová, vy chcete úplne hanebne ovládnuť RTVS. Nie, nemali ste napísané v programovom vyhlásení vlády, že ju idete zrušiť, televíziu, a zriadiť novú inštitúciu úplne v područí politiky, to ste tam nemali napísané. Bezdôvodne ju chcete zrušiť, resp. my tie dôvody vieme, a chcete ju nahradiť závislou a poslušnou STVR, lebo to vám vyhovuje. To, že idete proti pravidlám Európskej únie, akokoľvek hovoríte, že nie, je proste fakt, biela nebude nikdy čierna, aj keď sa o to snažíte. Pani Šimkovičová, vy chcete podriadiť Fond na podporu umenia politikom a vašim individuálnym, bohužiaľ, plytkým záujmom. V snahe získať kontrolu nad prerozdeľovaním financií v kultúre unášate právomoc o ich rozhodovaní z rúk odborníkov a odborníčok do rúk politických nominantov. My sme si to tu rozobrali do detailu už, myslím, že celkom dosť. Fond pre umenie, som presvedčená, súdiac podľa vašej reakcie na výbore pre kultúru a médiá, že kým ste sa vy nestali ministerkou, veľa ste o nich netušili. Pán Michelko, pán Machala či už kto, vám medzičasom vysvetlili, o čo tu ide, čo presne potrebujú a aké peniaze by ste mohli ovládať. Pani Šimkovičová, vy rozdávate hodinové výpovede a zatvárate inštitúcie, skúsené vedenia kultúrnych inštitúcií bez udania dôvodu odvolávate, nahrádzate ich nekompetentným politickým nominantom, anekdoticky si môžme spomenúť na tú vašu kamošku z môjho naozaj obľúbeného Kittsee. A tam je taká rada, môžem vám dať, že tam v Kittsee je aj viacej ľudí, ktorí majú aj napríklad viacej detí ako dve, ako má teda pani nová riaditeľka BIBIANY, a možno tým pádom by mali ako väčšiu kvalifikáciu byť riaditeľom BIBIANY, keďže sme počuli, že to má byť tá kvalifikácia. Takže môžme sa na to pozrieť aj týmto spôsobom, len, bohužiaľ, toto je celé smutný príbeh, takto si tam dosadzovať ľudí do inštitúcie, ktorá je medzinárodnou a naozaj kvalitnou. Pani Šimkovičová, vy nič nebudujete, vy iba ničíte. Nepredstavili ste žiadnu pozitívnu víziu pre slovenskú kultúru, iba ničíte to, čo iní pred vami vybudovali. Ja sa vás pýtam, čo je s materiálom stratégie pre kultúru, ktorý máte úplne hotový a je v šuplíku a ktorý bol robený dlhé-dlhé mesiace s odbornou obcou. Kde je? Prečo nerobíte, čo máte? Pani Šimkovičová, vy nemáte žiadnu podporu odbornej obce a ja si myslím, že toto je veľký problém. Vy ho síce zľahčujete, ale, bohužiaľ, tento problém je naozaj neúnosný. Z petície voči vašej práci ste schopná robiť si srandu, ale tá petícia hovorila o konkrétnych vašich krokoch a podpísalo ju takmer 190-tisíc ľudí, čo je nielenže sedemkrát viac, ako vy máte hlasov, ale viac aj ako získala celá 5,6-percentná SNS, ktorá tu máva koaličnými partnermi. Vážené poslankyne, vážení poslanci, nachádzame sa v pléne, ktoré by malo byť prirodzeným a krásnym príkladom elít našej krajiny, v pléne zastupujúcom všetkých, všetkých ľudí Slovenska. Sme v pléne, kde by človek očakával to najlepšie. Očakával by poctivosť, rešpekt a demokratický súboj ideí, kvalitnú a pokornú službu našej vlasti. Ostatné mesiace nám fungovanie súčasnej ministerky kultúry ukázali krutú pravdu a jej dôsledky. Ukázali nám v plnom svetle reflektorov, ako veľmi sme ako spoločnosť podcenili za ostatných takmer 35 rokov od Nežnej revolúcie rolu dvoch najdôležitejších vecí pre rozvoj krajiny. Tými kľúčovými hodnotami sú kultúra a vzdelanie. V kultúre sme vrastení, kultúra nás definuje aj ako národ, kultúra nás kultivuje a chráni pred spiatočníctvom a zadubenosťou. Kultúra nám umožňuje rásť, a to ako osobnostne, tak aj ako celok, ako spoločnosť. Kultúra nám prináša krásu, prináša nám zvedavosť, kultúra je investíciou, ktorá sa nám mnohonásobne vráti. Vzdelaní a kultúrni ľudia spravujú krajiny poctivo a zodpovedne, v kultúrne vyspelej krajine sa k sebe správame s dôverou a kultivovanosťou a cieľ jednotlivca nikdy nestojí nad záujmami celého národa. V kultúrnej krajine samotná kultúrnosť politikom nedovolí vykašľať sa na riadenie krajiny tak, aby neposkytovala kvalitný servis svojim obyvateľom a v tomto prípade ide o činy ministerstva kultúry. V kultúrnej krajine je rešpekt ku vzdelaniu a vede, rešpekt k talentom a mozgom samozrejmosťou. V kultúrnej krajine chcú takíto ľudia ostať a nie ozlomkrky ujsť, len čo dokončia stredoškolské vzdelanie, ako je to, žiaľ, u nás. V krajine plnej kultúry a dôrazu na vzdelanie a rôznorodosť je slušnosť normou a nie je slabosťou. Za ostatné mesiace sme tu však videli festival bezbrehej a nekontrolovateľnej radosti z moci. Nie je to, žiaľ, legitímna radosť z víťazstva vo voľbách, nie je to radosť z príležitosti zodpovedne viesť Slovensko. My tu vidíme smäd po pomste a mentálnom vyrabovaní tejto krajiny v prospech iba vyvolených. Nehovorí sa mi to ľahko a celkom ma aj tieto slová, vyslovujúc ich takto nahlas, aj bolia. My tu však máme členov a členky vlády s misiou naplniť pomstou a čistou zlobou aj rezort im dočasne zverený, a teraz hovoríme o ministerstve kultúry. Dnes sme tu kvôli tomu, že sme dôvodne presvedčení, že súčasná ministerka kultúry Martina Šimkovičová nie je spôsobilá riadiť rezort jej zverený. V návrhu na odvolanie ministerky sme tu celkom hutne zhrnuli základné body, v ktorých Martina Šimkovičová definitívne dokazuje, že nie je na túto funkciu odborne ani ľudsky spôsobilá. Argumentov k nespôsobilosti je za ten čas také množstvo, že my sme museli skracovať naše rozpravy, aby sme to vôbec stihli do toho časového limitu. A medzi najzásadnejšie patria, a je dobré si ich opäť zopakovať, napríklad to, že ministerka nezvládla ani programové vyhlásenie vlády, ktoré nerieši a nereflektuje zásadné výzvy rezortu kultúry a zároveň je zjavnou snahou o zásahy moci do nezávislých inštitúcií, v realite to vidíme teraz. K PVV sme sa my tu už v tom čase vyjadrovali a okrem faktu, že ste tam nemali zrušenie RTVS, nie je pravdou teda ani to, že ho napĺňate. Ministerka kultúry šíri dezinformácie, aktívne zabraňuje boju proti dezinformáciám a čo je ešte strašidelné, ministerka aktívne nenávisť podnecuje. Máme tu snahy o reformy fondov s cieľom mocensky ich ovládnuť a rozdávať peniaze svojim vyvoleným, namiesto odbornej diskusie máme tu neodborné politické rozhodnutia od stola. Máme tu návrh zákona o RTVS a toto je naozaj vážny útok na demokraciu a verejnoprávnosť. My v Progresívnom Slovensku budeme tento útok a snahu o demokraciu, my budeme proste sa brániť, toto nie je možné, aby sa nám tu dialo v roku 2024 v Európskej únii. Máme tu porušovanie zákonov ministerkou svojvoľným neposkytovaním informácií štandardným médiám, a to je celkom dosť arogancie na človeka zastupujúceho jeden celý segment. Máme tu netransparentné výmeny riaditeľov inštitúcií, čistky a dosadzovanie svojich ľudí. Máme tu nepremyslené, neprediskutované pričlenenie doslova zo dňa na deň inštitúcie Kunsthalle pod Slovenskú národnú galériu. Ministerka kultúry ohrozuje Slovensko medzinárodnou izoláciou a hanbou zrušením zákazu spolupráce s Ruskom a Bieloruskom. Ministerka porušila a sústavne porušuje ústavný zákon o ochrane verejného záujmu pri výkone funkcií verejných funkcionárov. My tu máme absolútny výsmech a aroganciu moci z pozície ministerky. Trestné oznámenie ohlasované ministerkou v súvislosti s petíciou občanov Slovenskej republiky už aj vieme, ako to dopadlo, to ešte aj polícia musela túto absurdnosť odmietnuť. A môžme tu hovoriť ďalej o papalášizme, kedy pán Machala dostane na dva dni zámok celý v Budmericiach za súhrnných sto eur, lebo si to proste môže dovoliť, pričom za svadobný obrad trvajúci pár hodín sa tam bežne platí štyristo eur. Máme tu aj papalášizmus vo forme toho, že si tu pán Michelko vybaví zrazu u premiéra niekde nejakých 20-tisíc, my tu akože zažívame papalášizmus zo strany Slovenskej národnej strany. A rovno tu máme aj to, že vidíme, ako samotné ministerstvo kultúry ani nezvláda priamo svoje úlohy, ako tu už bolo veľakrát spomínané, čo je s Obnovme si svoj dom, čo je s tým? Ako je možné, že sme v máji a nemáme zloženú ani len komisiu? Ako je toto možné? Tu budeme hovoriť o streche filharmónie, ktorá bola už dávno hotová, kde to bolo iba otázkou presunu financií, tam akože to už teda naozaj bol fakt výkon! Tak čo je s tým Obnovme si svoj dom? Týchto bodov je naozaj mnoho. Nominácia niekoho, kto nielenže nemá ani páru o odvetví, kam vstupuje, ale dokonca aj to odvetvie úprimne neznáša a chce sa mu pomstiť, by bola na smiech, keby však nebola reálnou hrozbou pre nás všetkých, nielen pre pracovníkov v kultúre a kreatívnom priestore. Zároveň považujem za nebezpečné aj to, kým sa pani ministerka obklopila, akú majú odbornú výbavu ľudia, ktorí jej v riadení ministerstva na tých najvyšších miestach, prípadne z pozície straníckej pomáhajú. Aj týchto ľudí je dôležité menovať, aj napríklad pána Machalu, Bernaťáka, krátka história Štefana Kuffu tiež hovorí za všetko a ja si myslím, že je vlastne to veľmi smutná, smutná história, že sa tu mstia rezortu za svoje pocity krivdy či zlyhaní, alebo profesného neúspechu. Nech už je to čokoľvek z toho, alebo to môže byť iba profesionálne prázdno, ich činy môžu priniesť ešte veľa zlého, a to nielen pre segment kultúry. Pre nás všetkých a pre ten národ, ktorým sa táto ministerka tak rada, avšak, bohužiaľ, veľmi bezducho zaštiťuje. Preto my dnes stojíme za kultúrnou obcou a žiadame vás, poslanci a poslankyne, profesionálne sa postaviť za argumenty za odvolanie ministerky kultúry, stále verím, že aj vy tu máte na viac. Myslím, že je dôležité reflektovať na už spomínanú petíciu s takmer 190-tisíc hlasov verejnosti za odvolanie ministerky kultúry Martiny Šimkovičovej. A preto by ste vy, pani ministerka, už naozaj na prospech Slovenska, ak ho naozaj máte rada, vy by ste už nemali byť ministerkou kultúry Slovenskej republiky. Ďakujem.